PTA-student vermoor, ma beroofDie polisie is op soek na drie mans wat Sondag ŉ student van Pretoria vermoor en haar ma beroof het. “Die vroulike student en haar vriend het haar ma by die OR Tambo Lughawe gaan oplaai,” het kapt. Colette Weilbach, ŉ polisiewoordvoerder, Dinsdag gesê. “Hulle het opgemerk dat ŉ wit Opel Astra-voertuig hulle agtervolg. Die motor het agter hulle by hul huis se oprit in Newlands stilgehou. “Die vriend, wat die voertuig bestuur het, wou wegry, maar die verdagtes se voertuig het hulle blokkeer.” Volgens Weilbach het die drie gewapende verdagtes toe die bestuurder genader en ŉ vuurwapen op hom gerig. Die mans het die bestuurder uit die motor geruk en geëis dat hy die kattebak oopmaak. Hulle het die ma se bagasie, juwele en $1 000 (ongeveer R11 000) geroof. Die student het die rowers gevra om nie haar ma se paspoort te vat nie, waarop een van die rowers vir haar gevra het hoekom sy met hom praat. Die verdagte het haar toe geskiet. Sy is met haar aankoms by die hospitaal dood verklaar. Niemand is nog in verband met die voorval in hegtenis geneem nie. Die nasionale ondersoekeenheid ondersoek die saak. Die naam van die slagoffer en haar ouderdom is nog nie bekend gemaak nie.